[Il davos Svizzer]

Da Michel Bühler

Jau sun l'ultim Svizzer. Cur ch'jau vom, na vegn ad esser sin terra pli nagin possessur dad in passaport cotschen cun crusch alva, pli nagin veritabel descendent da Winkelried ...
Gia daditg ennà na faschevan nus pli uffants avunda. Ils lavurers gievan nus a tschertgar utrò. Ed entant che questa tendenza s'accentuava, daventava noss naziunalissem bornà, nossas leschas na devan betg pli la naziunalitad svizra als pitschens naschids da lètgs cun esters e rendevan quasi impussiblas las natiralisaziuns.
Dal temp da mia giuventetgna eran nus mo pli in pèr millis loschs Helvets, entamez milliuns dad esters ch'eran vegnids ad emplenir ils vids laschads tras nossa plauna extincziun. Glieud che aveva surpiglià nossas linguas, nossas isanzas, sa chapescha, ma che n'aveva betg l'aut privilegi dad esser admess tranter ils vischins da quest pajais.
Siond tut mes cumpatriots scumparids, sun jau ussa, e quai è logic, president da la Confederaziun, sulet cusseglier dals Stadis, directur da la Banca naziunala, chau dal Stadi magiur, sulet schuldà da nossa armada da milissa, davos jodlader autentic, davos veritabel giugader da hornuss...
Mias forzas chalan ... Jau lasch davos mai ina Svizra senza Svizzers ...
Adieu, jau era il davos ...

Translaziun: Dumenic Andry